མི་སྒེར་གྱི་མི་ཚེ་བསྐྱལ་རྒྱུར་ཤེས་བྱ་ཡོན་ཏན་དགོས་ལ།སྤྱི་ཚོགས་ཤིག་གི་དོན་དང་ལྷག་པར་མི་རིགས་ཤིག་གི་འཐབ་རྩོད་ལ་དེ་བས་ཤེས་བྱ་ཡོན་ཏན་དགོས་པ་ཡིན།འཛམ་བུ་གླིང་སྤྱི་ལ་ཤེས་བྱ་ཡོན་ཏན་དགོས་ཀྱང༌།འཛམ་བུ་གླིང་ལ་མི་དུང་ཕྱུར་དྲུག་ཅུ་ལྷག་ཙམ་ཡོད་པ་དེའི་ནང་གི་མི་ཉམ་ཐག་སྐྱོ་པོ་རྣམས་ལ་དངུལ་མེད་དུས་ཤེས་བྱ་ཡོན་ཏན་སློབ་སྦྱོང་ལ་འཐུས་ཤོར་ཆེན་པོ་སོང་སྟེ།དེ་འདྲའི་རྐྱེན་པས་ལུང་པའི་ནང་ཁྲིམས་ཀྱི་ཐོག་ནས་འདྲ་མཉམ་དང༌།རང་དབང་ཐོབ་ཐང་གཅིག་གྱུར་ཡོད་པ་ཡིན་ནའང༌།ལག་ལེན་ངོ་མའི་ཐོག་ཡོན་ཏན་གྱི་ཐོག་ནས་ཁོད་མ་སྙོམས་པ་དང༌།དངུལ་གྱི་ཐོག་ནས་ཁོད་མ་སྙོམས་པའི་དཀའ་ངལ་འཕྲད་ཀྱི་ཡོད།དེར་བརྟེན་འཛམ་གླིང་སྤྱི་ལ་བལྟས་ནའང་ཤེས་བྱ་ཡོན་ཏན་ཧ་ཅང་གལ་ཆེན་པོ་ཡིན།ཡང་ཕྱིའི་དངོས་པོ་དང་འབྲེལ་བའི་ཤེས་བྱ་ཡོན་ཏན་གཅིག་པུ་མ་ཡིན་པར།ནང་བསམ་བློ་ཞི་དུལ་གྱི་ཡོན་ཏན་དང་འབྲེལ་ཐུབ་པ་ཞིག་བྱུང་ན།རང་སྐྱིད་ལ་རོགས་སྐྱིད་པ།འཕྲལ་ཕུགས་གང་ལའང་ཕན་བདེ་ཡོང་རྒྱུ་ཡིན་པ་འདི་ཁྱེད་རང་ཚོ་ཚང་མའི་སེམས་ལ་བཞག་རོགས།བཀྲ་ཤིས་བདེ་ལེགས།ཐུགས་རྗེ་ཆེ།ཞེས་བཀའ་སྩལ།།།།